Do rúk sa mi dostal namyslený umelec od HTC s označením HTC 7 Mozart. Poďme sa mu teda pozrieť na zúbok. Už na prvý pohľad tento umelec zaujme svojim dizajnom no i spracovaním.
Klasický dizajnérsky kúsok
Okrem kvalitného spracovania poteší aj mechanická spúšť fotaparátu v bočnej stene. Blokovanie i odblokovanie zabezpečuje vypínacie tlačidlo v hornej stene. Predná strana pre HTC Mozart je klasicky dizajnérsky kúsok. Veľký displej a pod ním trojica dotykových tlačidiel. Na stredné tlačidlo pribudla šikovná funkcia hlasového ovládania. Reakcie úžasného displeja sú bleskové, za čo môže vlastnosť operačného systému Windows Phone 7.
Svojím tvarovaním je určený do pravej ruky. Nebudem sa venovať veľmi systému. Nejak som mu neprišiel na chuť. Jedným z dôvodov je prehnaná zložitosť pri najpoužívanejších aplikáciach ako je napríklad hudobný prehrávač, ktorý zastrešuje Zune. A okrem toho všetkého slovenčina stále nie je na obzore.
Toto sa nedalo zniesť
Najviac ma znechutila chýbajúca podpora pamäťových kariet. Pribalené slúchadlá veľmi nepotešia. Odporúčam si zaobstarať niečo lepšie. Reproduktor je narozdiel od slúchadiel o čosi lepší. Mozart obsahuje aplikáciu Sound Enhancer, ktorá obsahuje ekvalizér a mnoho vydarených nastavení pre menej náročných poslucháčov hudby. Taktiež pridali Dolby Mobile a SRS Enhancement.
Nepoteší absencia DivX. Fotoaparát milo prekvapí podporou makra, xenónovým bleskom, ktorý sa dá použiť aj pri fotení nablízko. No pri snímaní videa však bude chýbať LED blesk. Najlepším prekvapením je plynulé zaostrovanie pri snímaní videa. Photo Enhancer poteší tých, ktorí si svoje fotografie chcú upraviť hneď v telefóne. Nedostatky sú veľmi dobre uvedené napríklad aj v recenziách.
Z toho čo telefón má sa dá usúdiť, že telefón je stavaný pre malých umelcov rovno do vrecka.